આગળ જતાં, તેઓ છેક ચુનાના પત્થરોની ટેકરીઓ સુધી ખોદાયેલી ખાણ સુધી પહોંચે એ પહેલાં, એસએસ અને યુક્રેનિયનોના આનંદ-પ્રમોદ માટે બોલાવવામાં આવેલી પોલિશ છોકરીઓનાં પફહાઉસ નામે ઓળખાતાં ઘરોની પાસેથી તેઓ પસાર થયા. અહીંયાં પણ સ્ટર્ને બૂટની દોરી બાંધવી પડી. એ ઇચ્છતો હતો કે આ જગ્યાના પુરાવાઓ પણ તેઓ પોતાની સાથે લઈ જાય! હથોડા અને છીણી લઈને ખડકો પર મજૂરી કરી રહેલા પુરૂષો સાવ નંખાઈ ગયા હતા. ડરી ગયેલા એ પુરૂષોમાંથી કોઈએ પણ સવારથી આવેલા આ મુલાકાતીઓ તરફ કુતુહલભરી એક નજર પણ નાખી ન હતી! એમોન ગેટેનો યુક્રેનિયન ડ્રાયવર ઈવાન અહીંયા જ ફરજ પર હતો. બંદુકની ગોળી જેવા માથાવાળો એરિક નામનો જર્મન ગુનેગાર અહીં નિરીક્ષક તરીકે ફરજ બજાવતો હતો!